PATVIRTINTA

 Plungės rajono savivaldybės kultūros centro

 Viešo nuomos konkurso komisijos

 2019 m. rugpjūčio 27 d. protokolu Nr. V5-86

**PLUNGĖS RAJONO SAVIVALDYBEI NUOSAVYBĖS TEISE**

**PRIKLAUSANČIO PLUNGĖS RAJONO SAVIVALDYBĖS KULTŪROS CENTRO PATIKĖJIMO TEISE VALDOMO PASTATO – KULTŪROS NAMŲ, ESANČIO SENAMIESČIO A. 3, PLUNGĖS M., SIENOS DALIES**

**VIEŠO NUOMOS KONKURSO SĄLYGOS**

**I. BENDROSIOS NUOSTATOS**

1. Plungės rajono savivaldybės kultūros centras (Senamiesčio a. 3, Plungės m., juridinio asmens kodas 191123266) (toliau - Nuomotojas) viešo konkurso (toliau – Konkursas) būdu 5 (penkerių) metų laikotarpiui išnuomoja Plungės rajono savivaldybei nuosavybės teise priklausančio Plungės rajono savivaldybės kultūros centro patikėjimo teise valdomo pastato – Kultūros namų (registro įrašo Nr. 44/838287, pastato unikalus Nr. 6898-9007-3016, pastatas pažymėtas 1C3p, bendras plotas 4 216,52 kv. m), esančio Senamiesčio a. 3, Plungės m., sienos dalį LED ekranui pakabinti (schema pridedama), (toliau – Pastato sienos dalis).

2. Konkursą organizuoja Plungės rajono savivaldybės kultūros centro direktoriaus 2019 m. rugpjūčio 26 d. įsakymu Nr. V-28 sudaryta Viešo nuomos konkurso komisija.

3. Konkursas vykdomas vadovaujantis Plungės rajono savivaldybės administracijos direktoriaus 2015 m. vasario 18 d. įsakymu Nr. D-115 „Dėl Savivaldybės viešojo nuomos konkurso organizavimo taisyklių patvirtinimo“ patvirtintose Taisyklėse ir šiose sąlygose nustatyta tvarka.

4. Nuomojamo turto (Pastato sienos dalies) paskirtis – **LED ekranui *(ne mažesnis nei 2x3 m (6 kv.m) ir ne didesnis nei 3,64x6,40 m (23,3 kv.m)* pakabinti. Ekrane gali būti rodomos meno, kultūros ir sporto laidos, renginiai bei reklama, išskyrus alkoholio, tabako ir kitų draudžiamų medžiagų reklama).**

5. Konkurso dalyvis LED ekrano pakabinimui turi turėti visus reikalingus teisės aktais nustatytus leidimus ir suderinimus. Ekrane rodomos reklamos turinys turi atitikti LR reklamos įstatymo ar kitų LR teisės aktų reikalavimus.

6. Nuomininkas, įrengiant LED ekraną, visapusiškai atsako už kokybišką, saugų ir tinkamą darbų atlikimą. Sugadinus Nuomotojo turtą (pastato sieną ar kt.) atlieka sugadinto turto remontą. Pagerinus išsinuomotą turtą (atlikus rekonstrukciją ar kapitalinį remontą ir kitus darbus), už pagerinimą nuomininkui neatlyginama, pagerintas daiktas lieka Nuomotojo nuosavybe.

7. Išnuomojamą objektą galima apžiūrėti  **2019 m. rugsėjo 5 d. 10.00 val., apžiūros vieta – Senamiesčio a. 3, Plungės m.** Apie pageidavimą apžiūrėti objektą būtina prieš 1 darbo dieną iš anksto informuoti telefonu (kontaktinis asmuo: Plungės rajono savivaldybės kultūros centro ūkio dalies vedėja Laima Lauciuvienė, tel. 8 655 40945).

8. Patalpos išnuomojamos **5 (penkerių) metų laikotarpiui.**

9. Pradinis nuompinigių dydis – **15,36 Eur (be PVM) už 1 kv. m per mėnesį**.

10. Prieš pateikiant paraišką Konkurso dalyvis privalo sumokėti į Plungės rajono savivaldybės kultūros centro (įstaigos kodas 191123266) sąskaitą Nr. LT964010043000040165, esančią Luminor banke, **pradinį įnašą, kuris lygus 3 mėnesių pradiniam nuompinigių dydžiui: (15,36 Eur x Konkurso dalyvio norimas nuomotis sienos plotas kv.m *(ne mažesnis nei 2x3 m (6 kv.m) ir ne didesnis nei 3,64x6,40 m (23,3 kv.m)* x 3 mėn.** **).**

Mokėjimo paskirtyje nurodyti „Kultūros centro pastato sienos dalies viešo nuomos konkurso pradinis įnašas“.

Pradinio įnašo sumokėjimą patvirtinantis dokumentas pateikiamas kartu su paraiška.

Konkurso dalyvio, laimėjusio konkursą, pradinis įnašas įskaitomas į nuompinigius. Kitiems Konkurso dalyviams pradinis įnašas po Konkurso grąžinamas į jų nurodytą sąskaitą banke.

11. Informacija apie Kultūros centro pastato sienos dalies viešo nuomos konkurso bei nuomos sutarties sąlygas teikiama adresu: Senamiesčio a. 3, Plungė, Kultūros centro direktorius Romas Matulis, tel. 8 687 30484, el. p. romas.matulis@gmail.com.

**II. PARAIŠKŲ PATEIKIMAS**

12. **Vokai su paraiškomis priimami ir registruojami** **2019 m. rugsėjo 10, 11, 12 dienomis nuo 10.00 iki 12.00 val.**  adresu: Senamiesčio a3, Plungė, sekretorės kab., atsakingas asmuo – Komisijos narė Lina Mikalauskienė. Pavėluotai gautas vokas su paraiška neatplėštas grąžinamas jį pateikusiam asmeniui.

13. Paraiška *(1 priedas)* pateikiama lietuvių kalba, užklijuotame voke, ant kurio turi būti užrašytas konkurso pavadinimas **(„PLUNGĖS RAJONO SAVIVALDYBEI NUOSAVYBĖS TEISE PRIKLAUSANČIO PLUNGĖS RAJONO SAVIVALDYBĖS KULTŪROS CENTRO** **PATIKĖJIMO TEISE VALDOMO PASTATO – KULTŪROS NAMŲ, ESANČIO SENAMIESČIO A. 3, PLUNGĖS M., SIENOS DALIES VIEŠAS NUOMOS KONKURSAS“**),  turto buvimo vieta (Senamiesčio a. 3, Plungės m.,) ir nuoroda „Turto nuomos konkursui“.

14. Užklijuotame voke turi būti:

**14.1. Paraiška, kurioje nurodoma:**

* konkurso dalyvio – atitinkamai fizinio, juridinio asmens, jų įgalioto atstovo vardas, pavardė ir asmens kodas (fiziniams asmenims), juridinio asmens pavadinimas ir kodas, adresas (buveinė), telefono numeris, el.pašto adresas;
* banko pavadinimas, kodas, sąskaitos numeris;
* pageidaujamo išsinuomoti turto adresas;
* pageidaujamas išsinuomoti pastato sienos dalies plotas/planuojamo pakabinti LED ekrano dydis ***(ne mažesnis nei 2x3 m (6 kv.m) ir ne didesnis nei 3,64x6,40 m (23,3 kv.m)***;
* pageidaujamas nuomos terminas;
* siūlomas konkretus nuompinigių dydis už 1 kv.m per mėnesį.

**14.2. Kiti dokumentai:**

* konkurso dalyvio asmens tapatybę patvirtinančio dokumento kopija jei Konkurso dalyvis fizinis asmuo, juridinio asmens registracijos pažymėjimo kopija, įstatų  (nuostatų) kopija jei Konkurso dalyvis juridinis asmuo, patvirtinta antspaudu (jeigu  jis privalo turėti antspaudą) ir įgalioto atstovo parašu;
* nustatyta tvarka patvirtintas įgaliojimas, jeigu Konkurso dalyviui Konkurse atstovauja jo įgaliotas asmuo;
* įsipareigojimas pasirašyti nuomos sutartį, parengtą pagal Plungės rajono savivaldybės tarybos patvirtintą pavyzdinę sutarties formą.

**14.3. Pateikiant paraišką būtina pateikti finansų įstaigos dokumentą, patvirtinantį, kad Konkurso dalyvis sumokėjo pradinį įnašą.**

**III. VOKŲ SU KONKURSO DALYVIŲ PARAIŠKOMIS ATPLĖŠIMAS IR VERTINIMAS**

15. Paraiškos registruojamos Konkurso dalyvių registracijos pažymoje *(2 priedas).* Konkurso dalyviui išduodamas Konkurso dalyvio pažymėjimas *(3 priedas)*. Įregistruotas Konkurso dalyvis iki skelbime nurodyto dokumentų registravimo termino pabaigos turi teisę atšaukti pateiktą paraišką ir pateikti naują paraišką. Tokiu atveju Konkurso dalyvių registracijos pažymoje įrašoma, kad ankstesnė paraiška atšaukta ir, jeigu pateiktas naujas vokas, nurodoma naujo voko pateikimo data ir laikas. Konkurso dalyviui, pateikusiam voką su naujais dokumentais, suteikiamas naujas registracijos numeris. Draudžiama pateikti naują paraišką, neatšaukus ankstesniosios. Konkurso dalyviui, atšaukusiam pateiktą paraišką, jo pateikti dokumentai grąžinami įvykus Konkursui arba, jeigu dalyvauti Konkurse neįsiregistruoja nė vienas kitas asmuo, - pasibaigus dokumentų registravimo terminui.

16. Iki komisijos posėdžio pradžios Konkurso dalyvių vokai su dokumentais neatplėšiami, kiti asmenys su duomenimis apie įregistruotus Konkurso dalyvius nesupažindinami.

17. **Vokai su Konkurso dalyvių paraiškomis atplėšiami 2019 m. rugsėjo 13 d. 10.00 val., Plungės rajono savivaldybės kultūros centre, Sensmiesčio a. 3, Plungės m., direktoriaus kab.**

Dalyvauti Konkurso komisijos posėdyje turi teisę šio Konkurso dalyviai arba jų įgalioti atstovai, pateikę komisijai Konkurso dalyvio pažymėjimą ir asmens tapatybę patvirtinantį dokumentą.

18. Konkurso komisija atlieka gautų pasiūlymų vertinimą ir tikrina, ar Konkurso dalyvis atitinka Konkurso sąlygų II skyriaus reikalavimus.

19. Komisija, įvertinusi pasiūlymus, pirmuoju įrašo Konkurso dalyvį, pasiūliusį didžiausią nuompinigių dydį. Jeigu tokią pat sumą (didžiausią) pasiūlo keli dalyviai, laimėtoju pripažįstamas dalyvis, anksčiau įregistruotas Konkurso dalyvių registracijos pažymoje.

20. Konkursą laimi dalyvis, paraiškoje nurodęs didžiausią nuompinigių dydį.

21. Konkurso rezultatai įforminami protokolu. Kiekvienas Konkurso dalyvis nuo protokolo pasirašymo dienos turi teisę susipažinti su protokolu.

**IV. NUOMOS SUTARTIES SUDARYMAS**

22. Konkurso dalyviai (jeigu nedalyvauja Konkurso komisijos posėdyje) apie Konkurso rezultatus informuojami raštu per 3 darbo dienas nuo protokolo pasirašymo dienos.

23.  Nuomotojas ir Konkurso laimėtojas ne anksčiau kaip po 5 darbo dienų ir ne vėliau kaip per 10 darbo dienų  nuo protokolo pasirašymo dienos pasirašo nuomos sutartį.

24. Jei Konkurso laimėtojas neatvyko pasirašyti nuomos sutarties per 10 darbo dienų nuo protokolo pasirašymo dienos, Konkurso rezultatai anuliuojami ir Konkursas laikomas neįvykusiu.

25. Konkurso dalyviai Konkurso rezultatus gali apskųsti Lietuvos Respublikos administracinių bylų teisenos įstatymo nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_